**Un secol grăbit**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă

Şi umbrela mea

E în alt troleibuz.

Unul îşi uită umbrela,

Altul mănuşile. Celălalt –

Uşa deschisă. Celălalt –

Crivăţul deschis.

Unuia, de la etajul de sus,

Îi curge uncropul pe cap.

Altuia – necurăţenia.

În magazinul de mărfuri

O domnişoară îşi uită norocul

Învelit în hârtie de staniol.

Un chirurg uită foarfecul

În abdomenul meu.

Nişte constructori

Uită neterminat drumul.

Un vânzător

Uită să ne întoarcă restul.

Ecoul uită cum să răspundă,

Spune: hau-hau în loc de hei-hei!

O minciună uită de unde vine

Şi zice că vine din rai.

Ghicitoarea uită răspunsul,

Nebunul – ce-a întrebat.

Unul îşi uită bucăţica în gură,

Altul – gura în bucăţică.

Cineva are carte

Şi uită că are şi parte.

Un poet uită-a se naşte,

Un călău uită să piară.

Plouă

Şi umbrela mea

E în alt troleibuz.

O inimă tânără uită să bată.

Un bocanc

Uită să-şi mute pintenii

Din palma frunzei căzute.

Unul se culcă

Cu pieptul pustiu,

Uitându-şi cerul afară.

Altul apucă de paloş cu mâna,

De-al lui ascuţiş,

Uitând că-i gol.

Unul uită începutul cântecului,

Altul – nişte cuvinte. Altul

Mama îşi uită.

Plouă

Şi umbrela mea

E în alt troleibuz.

Unul îşi uită ochii pe altul.

Altul – urechea lipită de uşă.

Unul uită unde se duce. Altul –

De unde vine.

Gura uită de inimă.

Ideea – de cel care o a născut.

Unul uită pe inima Hiroshimei

O bombă atomică.

Altul uită să iasă din peşteră.

Se uită o făgăduinţă,

Un jurământ.

Nişte flori

Uită să mai răsară,

Nişte izvoare uită să curgă.

Încotro, globule,

Atât de grăbit,

Încotro atât de distrat?!

\* \* \*

Acest ţintaş

E grozav –

El îmi retează lacrima

Fără ca glontele

Să-mi atingă ochiul.

Acest ţintaş

E nemaipomenit –

El poate dintr-o ochire

Să-mi zboare mărul

Din creştet

Fără ca glontele

Să-mi zgârie ţeasta.

Acest ţintaş harnic

Ocheşte acum

În sufletul meu

Cel fluturând ca o frunză

Pe buzele mele.